Staatshospitaal skok OBThuli Madonsela. Foto: Werner Beukes/SAPA Thuli Madonsela, die Openbare Beskermer (OB) het Dinsdag ŉ staatshospitaal besoek en dit beskryf as “een van die ergste” wat sy tot dusver gesien het. Mandonsela besoek vandeesweek die Noord-Kaap as deel van haar “nasionale belangegroep-dialoog” wat sy regoor die land doen. “Die toestande by die Postmasburg-hospitaal is skokkend en eleurstellend,” het sy in ŉ verklaring gesê. Sy het gesê hoewel die toestande by die hospitaal skokkend is, die personeel “ongelooflike mense” is wat in die erge toestande moet werk. Die hospitaal het 45 beddens en slegs een dokter, nadat twee dokters twee maande gelede bedank het. Die hospitaal gebruik 95% van die beddens. Die een dokter, wat omtrent nooit van diens af is nie, het slegs sewe professionele verpleegsters en 11 ingeskrewe verpleërs, wat agt uur skofte werk. Net een verpleegster is in die aande aan diens. Gesondheidsbeampte het aan Mandonsela gesê planne is in plek gestel om twee ekstra permanente dokters aan te stel asook ŉ paar tydelike dokters, maar hulle sukkel om professionele gesondheidswerkers te kry. Een van die redes hiervoor is ŉ tekort aan personeelverblyf. Die dokter woon tans in ŉ motorhuis wat omskep is. Die provinsie wag ook dat nagenoeg 50 dokters terugkeer van Kuba waar hulle gaan studeer het. Sommige van dié dokters gaan in die omgewing geplaas word. Mandonsela het onderneem om die provinsie se owerhede te help om die probleme by die Postmasburg-hospitaal aan te spreek en seker te maak dat die planne implementeer word. Mandonsela gaan Woensdag en Donderdag die Kimberley-omgewing besoek.